তৃণমূলের নেতা হতে আপত্তি নেই ছত্রধর মাহাতোর। গোয়েন্দা বিভাগ এবং শাসকদল সূত্রের খবর, জামিনে মুক্তি পেলে তিনি লালগড়ে তৃণমূলের ব্লক সভাপতি হতে রাজি। 
তৃণমূলের এক শীর্ষনেতা জানান, সম্প্রতি প্রেসিডেন্সি জেল থেকে পাঁচদিনের প্যারোলে ছাড়া পাওয়া ছত্রধরের সঙ্গে তৃণমূলের কয়েকজন প্রথমসারির নেতা এবং পুলিশের উচ্চপদস্থ অফিসারদের বৈঠক হয়েছে। ওই বৈঠকে ছত্রধর লালগড়ে তৃণমূলের ব্লক সভাপতির দায়িত্ব নিতে রাজি হয়েছেন। বৈঠকে রাজ্য পুলিশের এক অফিসার জানান, ছত্রধর যেন কোনও দুশ্চিন্তা না করেন, তাঁকে যাবতীয় সহযোগিতা করা হবে। তিনি যাতে লালগড়ে শাসকদলের ভোটব্যাঙ্কে তৈরি হওয়া ফাটল মেরামত করতে পারেন।
লালগড়, বিনপুর, রামগড়, কাঁটাপাহাড়ি ও ধরমপুরের বিস্তীর্ণ তল্লাটে ইতিমধ্যেই তৃণমূলের স্থানীয় নেতাদের একাংশ চাউর করে দিয়েছেন, জামিনে মুক্তি পেয়ে ছত্রধর মাহাতো ওই ব্লকে দলের হাল ধরবেন। কিন্তু ছত্রধর জামিনে কবে মুক্তি পাচ্ছেন, লালগড়ের বহু এলাকায় ওই প্রশ্নের মুখোমুখি হতে হচ্ছে তৃণমূলের স্থানীয় নেতাদের। এলাকাবাসীদের একাংশ প্রশ্ন তুলেছে, বলা হয়েছিল, পঞ্চায়েত ভোটপর্ব চুকলেই ছত্রধর জামিনে মুক্তি পেয়ে লালগড়ে ঢুকবেন, তার কী হল? ভোটের পর তিন সপ্তাহ তো পেরিয়ে গেল! তৃণমূল নেতারা আশ্বাস দিচ্ছেন, গ্রীষ্মাবকাশে কলকাতা হাইকোর্ট দীর্ঘদিন বন্ধ ছিল, তাই এত দিন জামিনের আবেদনের শুনানি হতে পারেনি।
মাওবাদী কার্যকলাপ সংক্রান্ত মামলায় মেদিনীপুর আদালত ছত্রধরকে যাবজ্জীবন কারাদণ্ড দিয়েছে। হাইকোর্ট সূত্রের খবর, ছত্রধরের জামিনে মুক্তির আবেদন গিয়েছে বিচারপতি মমতাজ খান ও বিচারপতি জয় সেনগুপ্তর ডিভিশন বেঞ্চে। ওই বেঞ্চে আগামী ২ জুলাই হবে বলে হাইকোর্ট সূত্রে জানা গিয়েছে। পুলিশ সূত্রের খবর, সরকার জামিনের বিরোধিতা করবে না।
কিন্তু ছত্রধর ব্লক সভাপতি হলে লালগড় বা বিনপুর ১ নম্বর ব্লকে তৃণমূলের হাল কি পাল্টাবে? বর্তমান ব্লক সভাপতি বনবিহারী রায়ের দাবি, অবস্থা বদলাবে না। লোকসভা ভোটে লালগড়ে দলের জন্য বিপর্যয় অপেক্ষা করছে। তিনি অবশ্য বলছেন, ‘‘ছত্রধর লালগড়ের ঘরের ছেলে। আমি তো ইতিমধ্যেই নেতৃত্বের কাছে পদ থেকে অব্যাহতি চেয়েছি।’’